Komið hafa til framkvæmda hópuppsagnir hjá ÍAV hf. sem nauðsynlegar voru vegna fyrirsjáanlegs verkefnaskorts í framhaldi af verklokum við byggingu Tónlistarhússins Hörpu . Breytingum á verkefnastöðu og óvissa um framboð nýrra verkefna fylgja óhjákvæmilega breytingar á mannaflaþörf en eins og gefur að skilja ræðst mannaflaþörf fyrirtækja í verktakastarfsemi af verkefnastöðu á hverjum tíma . Stjórnendur ÍAV harma að grípa þurfi til uppsagna , en að teknu tilliti til minnkandi verkefna framundan og að tafir hafa orðið á útboðum nýrra framkvæmda er óumflýjanlegt að grípa til uppsagna . Í öllum tilfellum er verið að segja upp mjög hæfu og frambærilegu starfsfólki sem margt hvert hefur unnið hjá félaginu í mörg ár og jafnvel áratugi . Uppsagnarfrestur starfsmannanna er 3 - 6 mánuðir en enn er vonast eftir því hægt verði að afla félaginu nýrra verkefna svo hægt sé að draga uppsagnirnar eða hluta þeirra til baka . Alls fengu 129 starfsmenn uppsögn nú um mánaðarmótin en þess utan höfðu 24 starfsmenn tímabundna ráðningasamninga sem fljótlega renna út . Einnig hafði verið gengið frá starfslokum við 30 starfsmenn sem munu hætta störfum á komandi mánuðum . Alls er því um að ræða að 183 starfsmenn ÍAV munu hætta störfum nú í vor . Fjöldi starfsmanna sem eftir verður er um 200 .